
PRAVILA SUSRETA HRVATSKIH FOLKLORNIH ANSAMBALA I IZVORNIH SKUPINA
(u daljnjem tekstu Pravila)

Čl. 1.
Cilj Susreta hrvatskih folklornih ansambala i izvornih skupina (u daljnjem tekstu Susret) je predstavljanje najuspješnijih ostvarenja folklornih amatera u Republici Hrvatskoj u tekućoj godini u dvije programske kategorije; koreografiranog i izvornog folklora, razmjena iskustva, vještina i znanja, razvijanje pozitivnog odnosa prema tradicijskim, plesnim, glazbenim vrijednostima  i narodnoj nošnji, društvenom povezivanju te poticanju amaterskog rada uopće.

Čl. 2.
PRAVO SUDJELOVANJA I IZBOR ANSAMBALA

Pravo sudjelovanja na Susretu stječu, po stručnom mišljenju prosudbenog povjerenstva, najuspješniji ansambli i skupine sa županijskih i regionalnih smotri kao i oni odabrani putem samostalnog nastupa. Županiju ili regiju predstavlja po jedan sudionik u svakoj od kategorija.
Da bi se ansambl plasirao na Susret, on mora:
•	biti član Hrvatskog sabora kulture
•	obavezno sudjelovati na županijskoj ili regionalnoj smotri u županijama gdje se organiziraju ili osigurati evaluaciju samostalnog nastupa, nakon kojega ga stručno povjerenstvo  / selektor delegirano od strane HSK, procjenjuje za moguće sudjelovanje na Susretu, više u stavku 11, članak 3. i članak 4. 
•	platiti članarinu za tekuću godinu

Sve županijske smotre moraju se održati zaključno s 30.9. tekuće godine. Ako to iz nekog razloga nije moguće organizator prema mišljenju stručnog povjerenstva na Susret kao predstavnike županije ili regije šalje najbolje ansamble i skupine s prošlogodišnje smotre koje naknadno pregledava stručno  povjerenstvo  / selektor.

Čl. 3.
ORGANIZIRANJE I ODRŽAVANJE ŽUPANIJSKIH SMOTRI FOLKLORA

Županijska smotra folklora (u daljnjem tekstu Smotra) je godišnji susret kulturno-umjetničkih udruga s prostora pojedine županije pod pokroviteljstvom HSK i prikaz dostignuća u tekućoj godini s ciljem promicanja tradicijske kulture, vrednovanja njenog scenskog prikaza te međusobnog druženja i suradnje amatera. Najuspješniji po mišljenju stručnog povjerenstva predlaže se za nastup na Susretu hrvatskih folklornih ansambala i izvornih skupina. Tamo gdje za to postoje mogućnosti preporučaju se i gradske te općinske smotre (na istim principima) u kategorijama izvornog i koreografiranog folklora.

Zajednicu kulturno umjetničkih udruga (ZAKUU) pojedine županije čine KUD-ovi  i udruge amatera pojedine županije a koji su članovi HSK.


1.	Županijsku smotru folklora organizira ZAKUU, ZAKUD ili folklorni ansambl/skupina, član HSK, koji na određenom području djeluje kao ZAKUD, u mogućoj suradnji s jedinicama lokalne i regionalne samouprave. 
2.           Organizator smotre dužan je izvijestiti Hrvatski sabor kulture o datumu održavanja smotre (najkasnije mjesec dana prije njihova održavanja) i to putem obrasca „Obavijest o održavanju smotre“ 
3.	Prijave folklornih skupina koje će sudjelovati na županijskim i regionalnim smotrama moraju biti dostavljene organizatorima Smotri na obrascu (prijavnici). 
4.	Svaki ansambl/skupina koji se na Smotri prijavi u kategoriju koreografiranog folklora dužan je izvesti 2 koreografije u preporučenom trajanju do 10 minuta svaka. Jedna koreografija mora biti iz kraja odakle ansambl dolazi, a druga iz nekog drugog plesnog područja. Izvorne skupine dužne su izvesti jednu točku u trajanju do 10 minuta.  
5.	U županijama gdje se ne organiziraju županijske smotre ansambl/skupina se može pridružiti Smotri neke druge županije ili regije kako bi ostvario pravo na selekciju odnosno mogućnost predstavljanja županije iz koje dolazi. Ansambl/skupina može se kvalificirati na Susret i putem samostalnog nastupa, po preporuci povjerenstva/selektora, a čije troškove snosi ansambl. Više u članku 4.
6.	Stručno povjerenstvo čine tri osobe, stručnjaci za ples, glazbu i likovnu sastavnicu.  Organizator Smotre dužan je, u suglasnosti s HSK, osigurati stručno povjerenstvo koje će pratiti i vrednovati izvedbe na Smotri. Svaki član povjerenstva dužan je u roku od 15 dana  dostaviti pisano izvješće Hrvatskom saboru kulture, koji će ga potom proslijediti organizatoru Smotre. Nakon toga, organizator Smotre izvješće prosljeđuje svim sudionicima koji su nastupili. Izvješće mora sadržavati opća zapažanja sa Smotre, kao i osvrte na svaki pojedinačni nastup. Odluke stručnog povjerenstva su konačne. Ovisno o dogovoru s organizatorom, povjerenstvo može odmah na okruglom stolu predložiti predstavnika za državni Susret ili naknadno, u pisanom izvješću. Ukoliko se dogodi da je izabrana skupina u nemogućnosti nastupiti na Susretu, stručno povjerenstvo naknadno će predložiti drugog kandidata.  

Za sve ostale tehničke detalje organizacije kao i osiguravanje poštivanja pravila odgovoran je organizator županijske smotre.

Čl. 4.
OCJENJIVANJE PUTEM SAMOSTALNOG NASTUPA

Ukoliko se u županiji u kojoj ansambl ili izvorna skupina djeluje ne održava županijska smotra folklora, ansambl/skupina se na Susret može plasirati putem samostalnog nastupa.

Prijavnicu za ocjenjivanje samostalnog nastupa ansambl mora poslati u HSK najkasnije mjesec dana prije datuma samostalnog pregledavanja. Pregledavanja su moguća do 30.9. tekuće godine.

Ocjenjivanje samostalnog nastupa vrši stručno povjerenstvo (iznimno selektor) koje mora odobriti HSK. Odluka stručnog povjerenstva/ selektora je konačna. Trošak samostalnog pregledavanja snosi organizator.





Čl. 5.
PRIJAVA ZA SUSRET

Izabrani folklorni ansambli i izvorne skupine koji se kvalificiraju na Susret moraju upotpuniti svoju prijavu Hrvatskom saboru kulture prijavnicom, kratkom biografijom (maximalno 900 znakova) i fotografijom (po mogućnosti u boji, minimalne veličine 1MB) radi tiskanja programske knjižice. Folklorni ansambli i izvorne skupine prijavnicu sa svim popratnim materijalima moraju dostaviti u HSK najkasnije do 2. listopada tekuće godine. 
Prijavnica će biti objavljena na web stranici Hrvatskog sabora kulture (www.hrsk.hr).
HSK nije dužan uzimati u obzir nepravodobno dostavljene prijavnice.

Čl. 6.
PRIJAVNICA ZA SUSRET

U prijavnici za koreografirane folklorne ansamble obavezno se moraju navesti sljedeći podaci:
•	naslovi koreografija i lokalitet iz kojeg je građa
•	imena koreografa
•	imena autora glazbenih obrada
•	imena voditelja ansambla
•	imena voditelja orkestara ili glazbenih sastava
•	imena voditelja pjevanja
•	imena osoba zaduženih za nošnje (garderobijera/kostimografa)

U prijavnici za izvorne folklorne skupine obavezno se moraju navesti sljedeći podaci:
•	naziv točke i lokaliteta priređene građe
•	popis pjesama, plesova i običaja po redoslijedu izvođenja
•	popis instrumenata
•	vrsta scenskog prikaza (prikaz plesova, pjesama, običaja)
•	ime priređivača za scenu


Čl. 7.
PROGRAM SUSRETA

Izabrani ansambli u kategoriji koreografiranog folklora izvode dvije koreografije s kojima su se predstavili na županijskoj smotri, u preporučenom trajanju do 10 minuta svaka. Vidi stavak 6. Članak 3.   Pravilo vrijedi i u slučaju kada se dva ili više ansambla na Susret plasiraju s koreografijom istog područja. Ansambli koji na Susretu sudjeluju nekoliko godina uzastopce, ne mogu dvije godine zaredom izvoditi iste koreografije. 

Izabrane skupine u kategoriji izvorni folklor izvode jednu točku s kojom su se predstavili na županijskoj smotri i tako kvalificirali za Susret. Preporučeno trajanje je do 10 min.

Glazbena pratnja ni u kojem slučaju ne može biti reproducirana s nosača zvuka već mora biti izvedena od stane pratećeg sastava uživo. 

Hrvatski sabor kulture zadržava pravo oblikovanja konačnog programa Susreta.

Čl. 8.
STRUČNO POVJERENSTVO

U svakoj kategoriji stručno povjerenstvo sastavljeno je od  3 člana koje delegira HSK, a čine ga isključivo osobe sa iskustvom u praćenju i vrednovanju plesne i glazbene izvedbe te likovne sastavnice (primjena nošnje, frizure, nakita, rekvizita i drugo). Član stručnog povjerenstva koji je zadužen za praćenje plesne sastavnice kao i ukupnog dojma ujedno je i Predsjednik povjerenstva.

Povjerenstvo procjenjuje:
•	plesnu izvedbu i  koreografsku obradu
•	glazbenu izvedbu  i obradu 
•	likovnu sastavnicu  (scenski izgled s obzirom na primjenu narodne nošnje i njezinu urednost nošenja i spremanja, uređenje frizura i primjenu nakita i rekvizita)

Član Stručnog povjerenstva ne može biti niti jedan član ansambla ili skupine koji sudjeluje na Susretu, voditelj ili rukovoditelj ansambla ili skupine koji sudjeluje na Susretu, te autor ili jedan od autora koreografije koja se izvodi na Susretu


Zadaće Stručnog povjerenstva su da:
•	prati i vrednuje nastup svih sudionika Susreta
•	sudjeluje u završnom razgovoru sa predstavnicima sudionika
•	u roku od 15 dana dostavi HSK u pisanom obliku izvješće o nastupu svakog ansambla pojedinačno, kao i Susreta u cjelini
•	odabire najuspješnije ansamble i skupine Susreta
Odluke stručnog povjerenstva su konačne.

Čl. 9.
PRIZNANJA I NAGRADE

Svi sudionici Susreta primaju Priznanje za sudjelovanje na Susretu. Ovisno o kvaliteti nastupa, prema odluci stručnog povjerenstva biti će dodijeljene 1., 2. i 3. Nagrada Hrvatskog sabora kulture najuspješnijima u svakoj od kategorija. 

Čl. 10.
OPĆE ODREDBE

1.	Sve detaljne upute o dolasku i odlasku sudionici će dobiti čim budu poznate. Putne troškove dolaska ansambala i skupina na Susret i njihovog povratka kući ne snosi HSK.
2.	HSK, sukladno ostvarenim sredstvima, svim sudionicima osigurava jedan obrok (večera ili ručak).
3.	O dočeku i pratnji sudionika brine organizator na terenu.
4.	HSK pridržava sva prava za snimanje i prijenos svih priredbi bez naknade ansamblima i autorima.
5.	HSK i domaćin na terenu dužni su osigurati sve uvjete za smještaj i nastup (dvorana, mjesto za presvlačenje, raspored proba) kao i okrugli stol po završetku koncerata

